Niël & Chari Vorster – Troue van die jaar kompetisie
Niël & Chari Vorster
In my wildste drome het ek nooit gedink dat ek met my beste vriendin se boetie sal trou nie, maar na jare se wonder oor mekaar en ons eerste soen agter 'n spyskaart, is die res geskiedenis.
My man het altyd gesê dat hy "eendag op 'n reëndag" sal trou, en dit is presies hoe ons troue begin het.
Ons het 'n naweek troue gehad. Die feesvieringe het reeds die Vrydagaand begin waar familie wat mekaar jare laas gesien het gesellig was asof hulle nooit weg van mekaar was nie en daar is lewenslange vriendskappe gevorm. Die volgende oggend het die gevoel van eenheid en samesyn net versterk toe al die gaste met trotse harte die Springbokke in die Wêreldbeker finaal ondersteun het.
Ek, my ma, skoonma en bruidsmeisies het rustig die oggend begin voorberei met die Wilge rivier wat in die agtergrond vloei na die reën in die oggendure. Met 'n warboel van emosies het die oggend in 'n flits verbygegaan, maar toe ek 'n klop aan die deur hoor voordat ons moes begin af beweeg na die seremonie en my skoonpa in die deur sien, het my koppie oorgeloop. My eerste 'reveal' was aan hom gewees om ons albei se senuwees te kalmeer voordat hy vir my en Niël in die huwelik bevestig het. My ma het my toe kom haal en gesê dat my pa vir my op die stoep wag. Toe ek by die hout deure uitloop na die stoep wat op die rivier uitkyk en my pa omdraai om vir my te kyk, kon niemand meer hul trane keer nie. Dit was vir my een van die spesiaalste oomblikke van my troudag.
Met 'n bang, opgewnde hart het ek en my gevolg na die Tolbos kapel gestap tot voor die dubbeldeure. Toe die klok lui en die deure oopmaak het my pa my hand 'n stywe druk gegeen en my in die paadjie afgelei na my droom man. Voordat my skoonpa ons in die huwelik bevestig het is ons toegesing deur my beste vriendin/skoonsussie en swaer. Dit was 'n emosionele seremonie met 'n mengsel van lag, trane en tonne liefde.
Terwyl ek en my man fotos geneem het, het die gaste opgestap in die paadjie na die onthaal, elk met 'n 'ys lollie' in die hand en het hulle eetgoed en speletjies geniet wat deur die venue verskaf is. Daarna het almal in die saal van my drome inbeweeg waar ons gedans het en partytjie gehou het. Die feesvieringe het tot in die oggendure voortgegaan om 'n bonfire in die boma by die rivier.